b'\n_START_ARTICLE_\nAS Roma\n_START_SECTION_\nSeuran synty\n_START_PARAGRAPH_\nAssociazione Sportiva Roma perustettiin 22. hein\xc3\xa4kuuta 1927 yhdist\xc3\xa4m\xc3\xa4ll\xc3\xa4 kolme p\xc3\xa4\xc3\xa4kaupungin pient\xc3\xa4 seuraa: S.S. Alba-Audace Roma, Roman F.C. ja Fortitudo-Pro Roma S.G.S.. My\xc3\xb6s SS Lazio haluttiin mukaan fuusioon, mutta seuran johto ei suostunut edes neuvottelemaan asiasta, sill\xc3\xa4 alueen suurimpana joukkueena sill\xc3\xa4 olisi ollut eniten h\xc3\xa4vitt\xc3\xa4v\xc3\xa4\xc3\xa4 yhdistymisess\xc3\xa4. Seuraliitoksen taustalla oli kansallisessa fasistipuolueessa vaikuttaneen Italo Foschin toive vahvemmasta roomalaisseurasta. Foschin tarkoituksena oli rakentaa Rooman nime\xc3\xa4 kantava joukkue, joka kykenisi haastamaan Italian jalkapalloa hallinneet pohjoisitalialaiset seurat. Joukkueen roomalaista imagoa korostettiin entisest\xc3\xa4\xc3\xa4n valjastamalla sen k\xc3\xa4ytt\xc3\xb6\xc3\xb6n Rooman kaupungin tunnusv\xc3\xa4rit, keisarillinen purppura ja kristinuskoa symboloiva kullankeltainen. Uuden seuran ensimm\xc3\xa4isen\xc3\xa4 kotikentt\xc3\xa4n\xc3\xa4 toimi Motovelodromo Appio, jonka kuitenkin korvasi Campo Testaccio pari vuotta seuran perustamisen j\xc3\xa4lkeen.\n_START_SECTION_\nEnsimm\xc3\xa4iset vuodet\n_START_PARAGRAPH_\nVuonna 1928 seuran ensiaskelia puheenjohtajana tarkkaillut Italo Foschi siirtyi sivuun, ja teht\xc3\xa4v\xc3\xa4n otti vastaan Renato Sacerdoti. Sacerdoti onnistui yhdess\xc3\xa4 seuran ensimm\xc3\xa4isen p\xc3\xa4\xc3\xa4valmentajan, englantilaisen William Garbuttin kanssa rakentamaan Romalle varsin vakuuttavan pelaajarungon. Keskikent\xc3\xa4ll\xc3\xa4 luutivat Fulvio Bernardini sek\xc3\xa4 maailmanmestaruuden vuonna 1934 voittanut Attilio Ferraris. Maalinteosta vastasi puolestaan Roman paidassa kaikkiaan 103 osumaa uransa aikana viimeistellyt Rodolfo Volk. 8. joulukuuta 1929 Volk viimeisteli ottelun ainoan maalin historian ensimm\xc3\xa4isess\xc3\xa4 Rooman derbyss\xc3\xa4 SS Laziota vastaan._NEWLINE_Kev\xc3\xa4\xc3\xa4ll\xc3\xa4 1931 Roma oli jo matkalla historiansa ensimm\xc3\xa4iseen Italian mestaruuteen, mutta Juventus j\xc3\xa4i lopulta nelj\xc3\xa4n pisteen p\xc3\xa4\xc3\xa4h\xc3\xa4n. Rodolfo Volk puolestaan voitti seuran historian ensimm\xc3\xa4isen kansallisen maalikuninkuuden 30 osumallaan. Samalla kaudella Roman riveiss\xc3\xa4 pelasi ensimm\xc3\xa4ist\xc3\xa4 kertaa my\xc3\xb6s maalivahti Guido Masetti, jonka ura keltapunaisissa kesti 338 ottelun verran. Syksyll\xc3\xa4 1933 Rodolfo Volk myytiin fanien vastustuksesta huolimatta ulos, mutta puheenjohtaja Sacerdoti l\xc3\xb6ysi paikkaajiksi \xe2\x80\x9dkolme argentiinalaista muskettisoturia\xe2\x80\x9d, Enrico Guaitan, Andrea Stagnaron ja Alessandro Scopellin.\n_START_SECTION_\nSensin valtakausi\n_START_PARAGRAPH_\nValta AS Roman johdossa on vaihtunut varsin tiuhaan sen historian aikana. Vuosina 1993\xe2\x80\x932008 puheenjohtajana toiminut Francesco Sensi on sen historian pitk\xc3\xa4aikaisin puheenjohtaja. Francesco \xe2\x80\x9dFranco\xe2\x80\x9d Sensin aikakaudella seuran talous heikentyi huomattavasti raskaiden velkojen takia, mutta Sensi pelasti my\xc3\xb6s kerta toisensa j\xc3\xa4lkeen seuran konkurssin partaalta tarvittaessa vaikka omilla rahoillaan._NEWLINE_Suureksi seuraksi AS Roma on menestynyt jokseenkin vaatimattomasti. Se on voittanut historiansa aikana kolme Scudettoa eli Italian mestaruutta. Ensimm\xc3\xa4isen se saavutti toisen maailmansodan aikana vuosina 1941\xe2\x80\x931942, toisen kaudella 1982\xe2\x80\x931983 ja viimeisimm\xc3\xa4n vuosituhannen alussa kaudella 2000\xe2\x80\x932001. Italian cupin AS Roma on voittanut seitsem\xc3\xa4n kertaa, joista viimeisimm\xc3\xa4n kaudella 1990\xe2\x80\x931991. AS Roma on pelannut yht\xc3\xa4 kautta (1951\xe2\x80\x931952) lukuun ottamatta aina Serie A:ssa. Paras menestys eurokentill\xc3\xa4 tuli toisen mestaruuden j\xc3\xa4lkeen kaudella 1983\xe2\x80\x931984, kun AS Roma selvisi Euroopan cupin (Mestarien liigan edelt\xc3\xa4j\xc3\xa4) finaaliin, mutta h\xc3\xa4visi mestaruuden Liverpool FC:lle rangaistuspotkukilpailussa._NEWLINE_Kotiottelunsa AS Roma pelaa Rooman Stadio Olimpicolla, kuten my\xc3\xb6s kaupungin toinen Serie A -joukkue SS Lazio. Joukkueen kapteeni ja sen suurin ikoni on Francesco Totti, joka on syntyj\xc3\xa4\xc3\xa4n roomalainen. Totti on pelannut koko uransa AS Romassa._NEWLINE_AS Roma oli l\xc3\xa4hell\xc3\xa4 p\xc3\xa4\xc3\xa4st\xc3\xa4 v\xc3\xa4lieriin vuoden 2006\xe2\x80\x932007 Mestarien liigassa. Ensimm\xc3\xa4isess\xc3\xa4 puoliv\xc3\xa4lier\xc3\xa4ottelussa se voitti 2\xe2\x80\x931 Manchester Unitedin kotonaan. Toisesta ottelusta odotettiin tiukkaa peli\xc3\xa4, mutta Manchester United vei pelin lopulta 7\xe2\x80\x931, joka oli mestarien liigan puoliv\xc3\xa4lier\xc3\xa4otteluiden suurinumeroisin voitto kautta aikojen. N\xc3\xa4in v\xc3\xa4lier\xc3\xa4paikka j\xc3\xa4i saavuttamatta._NEWLINE_Kauden 2006\xe2\x80\x932007 lopussa AS Roma voitti historiansa kahdeksannen Italian cupin, kun se kaatoi finaalissa Interin yhteismaalein 7\xe2\x80\x934. Francesco Totti voitti Italian Serie A:n maalikuninkuuden 26 maalilla ja Euroopan kauden parhaan maalintekij\xc3\xa4n tittelin. Elokuussa 2007 AS Roma voitti Italian supercupin finaalissa Interin Daniele De Rossin maalilla 1\xe2\x80\x930.\n_START_SECTION_\nDiBenedetton aikakausi\n_START_PARAGRAPH_\nHuhtikuussa 2011 Sensin perheen omistama Italpetroli myi 67,1 prosenttia AS Roman osakkeista yhdysvaltalaiselle Thomas R. DiBenedettolle ja Unicredit-pankille. Hein\xc3\xa4kuussa 2011 Rosella Sensi j\xc3\xa4tti teht\xc3\xa4v\xc3\xa4ns\xc3\xa4 Roman puheenjohtajana ja perheen valtakausi seurassa oli ohi. Syyskuussa 2011 DiBenedettosta tuli seuran ensimm\xc3\xa4inen ulkomaalainen puheenjohtaja. Uuden omistajan alaisuudessa Romaa valmensi espanjalainen Luis Enrique, jonka piti luotsata seura takaisin mestaruuskantaan. Kausi 2011/12 sujui kuitenkin heikosti ja Enrique sai ankaraa kritiikki\xc3\xa4 sek\xc3\xa4 faneilta ett\xc3\xa4 lehdist\xc3\xb6lt\xc3\xa4. Lopulta espanjalainen p\xc3\xa4\xc3\xa4tti erota teht\xc3\xa4v\xc3\xa4st\xc3\xa4\xc3\xa4n kauden p\xc3\xa4\xc3\xa4tteeksi. Kausi p\xc3\xa4\xc3\xa4ttyi seuran osalta lopulta seitsem\xc3\xa4nteen sijaan._NEWLINE_Enriquen j\xc3\xa4lkeen p\xc3\xa4\xc3\xa4valmentajaksi palkattiin kokenut Zden\xc4\x9bk Zeman. Syyskuussa 2012 DiBenedetto j\xc3\xa4tti puheenjohtajan teht\xc3\xa4v\xc3\xa4t ja h\xc3\xa4nen seuraajakseen nousi yhdysvaltalainen James Pallotta. Joulukuussa 2012 AS Roma vahvisti rakennuttavansa uuden stadionin Tor di Valleen, Rooman lounaispuolelle. Pelillinen menestys Serie A:ssa oli ailahtelevaa ja viiden per\xc3\xa4tt\xc3\xa4isen voitottoman ottelun putki p\xc3\xa4\xc3\xa4tti lopulta Zemanin valmennuspestin helmikuun alussa 2013._NEWLINE_Kaudeksi 2013\xe2\x80\x932014 AS Roman p\xc3\xa4\xc3\xa4valmentajaksi tuli Rudi Garcia. H\xc3\xa4nen johdollaan seura voitti kauden kymmenen ensimm\xc3\xa4ist\xc3\xa4 liigaotteluaan, mik\xc3\xa4 on Serie A:n kaikkien aikojen enn\xc3\xa4tys.'